Siste: Alle de syv personene som ble pågrepet er natt til søndag løslatt.

En butikk i kjeden Body Shop på Karl Johans gate ble ødelagt under sammenstøt mellom pro-tyrkiske demonstranter og krudere.

Politiet skriver på Twitter at det ble utløst et pulverapparat inne i butikken, men at ingen personer skal ha blitt fysisk skadet.

Politiet bekrefter overfor NRK at en eller to tjenestemenn har brukt tåregass. Grunnen var at de måtte få kontroll på situasjonen utenfor Body Shop.

– Da toget passerte en butikk som heter Body Shop oppstod det en konfrontasjon med en del mennesker. Den endte inne på Body Shop og der ble det slagsmål mellom flere personer, sier operasjonsleder Gjermund Stokkli til NRK.

DRAMATISK: Body Shop butikken i Karl Johan ble fullstendig rasert lørdag ettermiddag. Foto: Lida Berisha

Tre personer ble innbrakt av politiet etter det som skjedde inne i Body Shop.

Andre steder i sentrum er det Ifølge politiet blitt brukt jernstenger. Det er også gjort skadeverk mot biler og busser.

Caroline Normann, pressesjef i Body Shop Norge, sier til NRK at det var to ansatte på jobb da forretningen deres på Karl Johan i Oslo ble rasert under demonstrasjonene lørdag.

– Det går etter forholdene bra med de ansatte. Vi jobber nå med å ta hånd om de, sier hun til NRK.

Selskapet har ikke noe anslag over skadene.

– Det er for tidlig å si noe om de materielle skadene. Det er ganske rasert der inne akkurat nå, sier hun til NRK.

Body Shop på Karl Johan var rasert etter at noen hadde ødelagt deler av butikken og utløst et pulverapparat. Foto: Christopher Isachsen Sandøy / NRK

Syv personer pågrepet

De kurdiske demonstrantene beveget ved 18.00-tiden seg bort fra Karl Johans gate i retning Hausmanns gate, der demonstrasjon ble avsluttet.

Politiet sa ved 18.00-tiden at de har kontroll over situasjonen, men at det følger situasjonen tett i tilfelle det skulle komme til nye sammenstøt.

– Det skal veldig lite til før det skjer en tildragelse, men vi har kontroll og vi følger dem, sier operasjonsleder Gjermund Stokkli.

Ved 19.30-tiden opplyser politiet på Twitter at totalt syv personer har blitt pågrepet i løpet av demonstrasjonene lørdag.

Natt til søndag var alle sju dimittert av politiet.

– Alle er løslatt, men flere kan vente seg et oppgjør med politiet i etterkant av hendelsene, sier vaktleder på kriminalvakten Anders Bille Johnsrud i Oslo politidistrikt til NTB.

Body Shop på Karl Johan var rasert etter at noen hadde ødelagt deler av butikken og utløst et pulverapparat. Du trenger javascript for å se video. Body Shop på Karl Johan var rasert etter at noen hadde ødelagt deler av butikken og utløst et pulverapparat.

Sammenstøt hele dagen

Oslo har vært herjet av sammenstøt i flere timer lørdag. Det begynte med to demonstrasjoner utenfor den tyrkiske ambassaden i nærheten av Solli Plass.

De to demonstrasjonene besto av folk som var henholdsvis for og mot Tyrkias invasjon i Nord-Syria.

Klokken 13.00 startet en forholdsvis rolig demonstrasjon til støtte for Tyrkia. Klokken 15.00 startet en kurdisk demonstrasjon som var en protest mot Tyrkias offensiv i Nord-Syria.

– Det endte med et slagsmål mellom ganske mange personer, sa operasjonsleder i Oslo-politiet, Gjermund Stokkli, tidligere i dag.

Det var tilløp til sammenstøt ved den tyrkiske ambassaden i Oslo. Du trenger javascript for å se video. Det var tilløp til sammenstøt ved den tyrkiske ambassaden i Oslo.

To personer skadet

To personer skal ifølge politiet være pågrepet etter masseslagsmålet.

– På demonstrasjonen utenfor den tyrkiske ambassaden er det amper stemning, men vi har kontroll, med mye politiressurser, sa Stokkli.

Bilder fra stedet viste en amper stemning på stedet, med roping og dytting.

AMPERT: Stemningen utenfor Tyrkias ambassade i Oslo er svært amper. Foto: Trude Furuly

Et øyenvitne til masseslagsmålet hevdet det var tyrkisk ungdom som initierte slåsskampen.

– Det jeg så var at noen kurdiske demonstranter var på vei til ambassaden, og så var det rundt tyrkiske ungdommer med tyrkisk flagg som angrep de kurdiske barnefamiliene. Da ble foreldrene provosert og forsvarte seg, men så angrep tyrkerne mer. Da ble det slåssing. Jeg var i bilen da jeg så dette, sier øyenvitnet Hemet til NRK

Så langt er det meldt om to skadde.

– De får helsetilsyn på stedet. Det er ikke snakk om kritiske skader, sa Stokkli.

Video viser at en person blir påkjørt i Oslo i forbindelse med demonstrasjonene i Oslo lørdag. Foto: Tipser Du trenger javascript for å se video. Video viser at en person blir påkjørt i Oslo i forbindelse med demonstrasjonene i Oslo lørdag. Foto: Tipser

En person påkjørt

I 15.00-tiden skal en person ha blitt påkjørt av en Tesla i forbindelse med demonstrasjonen.

Påkjørselen skal ha skjedd i Drammensveien på vei ned mot Skøyen.

– Vi har opplysninger om at en grå Tesla antageligvis har kjørt på en person. Vi har ikke fått melding om hendelsen da det skjedde, så vi jobber med å undersøke hva som har skjedd, sa operasjonsleder Stokkli til NRK.

Han forteller at en sjåfør av en Tesla har meldt seg til politiet i forbindelse med at det var blitt utøvd skadeverk på bilen.

– Politiet undersøker nå om det er samme bil som kan ha kjørt på noen. Vi er forberedt på at det kan bli slåsskamper i randsonen rundt området i forbindelse med demonstrasjonen. Det er vi klare til å takle hvis det skulle skje, sa Stokkli.

Saken er endret etter publisiering og ordet anti-tyrkiske demonstrasjoner erstattet.